b"\n_START_ARTICLE_\nGuerra russoturca (1710-1711)\n_START_SECTION_\nEstrat\xc3\xa8gia\n_START_PARAGRAPH_\nPere el Gran pretenia atacar Istanbul, creuant territori polon\xc3\xa8s, per despr\xc3\xa9s marxar sobre Mold\xc3\xa0via i Bulg\xc3\xa0ria. L'avan\xc3\xa7 rus es va veure obstaculitzat pels atacs cosacs i t\xc3\xa0tars, que s'havien aliat el 5 de febrer de 1711, i que dificultaren en extrem l'aprovisionament dels russos. El 24 de maig els otomans partiren d'Istanbul i el dia 1 de juny els russos creuaren el Prut. El 20 de juliol s'inici\xc3\xa0 la Batalla de St\xc4\x83nile\xc5\x9fti. Els otomans refor\xc3\xa7ats amb t\xc3\xa0tars, cosacs i polonesos (total 120.000 homes i 400 canons) eren superiors als russos (40.000 homes a peu, 14.000 a cavall, i 122 canons) que a m\xc3\xa9s anaven curts de queviures, ja que el pr\xc3\xadncep de Mold\xc3\xa0via Demetri Cantemir (1673-1723), que els havia de subministrar en virtut d'un tractat secret, no va poder complir per les males collites ocasionades per una sequera i una plaga de llagosta. Les forces russes van ser assetjades i el tsar Pere, que estava amb l'ex\xc3\xa8rcit, comprenent que serien aniquilades, va demanar un armistici i la pau.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl gran visir va acceptar les propostes russes f\xc3\xa0cilment, ja que no tenia provisions per una campanya llarga i dubtava de la lleialtat dels aliats t\xc3\xa0tars. Els russos van haver de cedir Azov (Azak), desmantellar les fortaleses de Taganrog i Kamenny Zaton (al Dni\xc3\xa8per) i evacuar Pol\xc3\xb2nia. Tamb\xc3\xa9 es comprometeren a no involucrar-se en els afers interns otomans, garantir el pas franc a Carles XII, a alliberar els presoners i lliurar la seva artilleria. Els russos es van poder retirar indemnes. El Tractat del Prut fou signada a les ribes del Prut el 23 de juliol, tot i les protestes del khan de Crimea i del representant del rei Carles XII, el general polon\xc3\xa8s Stanislas Poniatowski."